વિદ્યાનગરની ચારૂતર વિદ્યામંડળ સંચાલિત ડો.સી.એલ.પટેલ ઇન્સ્ટિટ્યૂટ ઓફ સ્ટડિઝ એન્ડ રિસર્ચ ઇન રીન્યુએબલ એનર્જીમાં પીએચ.ડી કરી રહેલા હર્ષવર્ધન ઝાએ તૈયાર કરેલી રિન્યુએબલ એનર્જી આધારિત ઓટોમેટીક એનાઉસમેન્ટ સિસ્ટમનું કેવડિયા ખાતે સ્ટેચ્યુ ઓફ યુનિટી પાસે ઇન્સ્ટોલેશન કરવામાં આવશે. સિસ્ટમ વિશે વાત કરતાં હર્ષવર્ધન ઝાએ જણાવ્યું હતું કે, આ સોલાર-વિન્ડ હાઇબ્રીડ ઓટોમેટીક એનાઉસમેન્ટ સિસ્ટમ છે. જેમાં સૌરઊર્જા કે પવનઊર્જાથી બેટરી ચાર્જ થાય છે. એ બેટરીના સપોર્ટથી અંદર સ્ટોર કરાયેલુ પ્રિ રેકર્ડ મેસેજનું ઓટોમેટિક એનાઉસમેન્ટ થશે. જેમાં વિજળી કે અન્ય કોઇ વસ્તુની જરૂર પડતી ના હોવાથી અન્ય કોઇ ખર્ચ થશે નહીં. સિસ્ટમમાં એક મિનિટના એક એવા જુદા જુદા સાત મેસેજ સ્ટોર કરી શકાય છે. જે એક મિનિટથી લઇને ૧૦ મિનિટના અંતરે ઓટોમેટિક પ્લે થઇ શકે છે. જેમાં સમય અને વોલ્યુમ અનુકૂળતા મુજબ રાખી શકાય છે. સિસ્ટમ રાત્રિના સમયે આપોઆપ બંધ થઇ જશે અને દિવસના આપોઆપ શરૂ થઇ જશે. સ્ટેચ્યુ ઓફ યુનિટી ખાતે ઇન્સ્ટોલેશન થનાર ઓટોમેટિક એનાઉસમેન્ટ સિસ્ટમમાં સ્ટેચ્યુ ઓફ યુનિટી અને સ્વચ્છતા અંગેના ત્રણ ભાષામાં મેસેજ સ્ટોર કરવામાં આવ્યા છે, જે ત્યાં ઓટોમેટીક એનાઉસમેન્ટ થતું રહેશે. જેથી યુનિટી ઓફ સ્ટેચ્યુ ખાતે આવનાર તમામ વ્યક્તિને સ્વચ્છતા જાળવવા બાબતે ધ્યાન દોરશે તેમજ સ્ટેચ્યુ ઓફ યુનિટી વિશે ટૂંકમાં જાણકારી પણ મેળવી શકશે.